
К њ а ж е в а ц

        На основу члана 63. Закона о јавним набавкама (''Сл. гласник РС'', број 124/2012, 14/2015 и 68/2015) и упутства понуђачима како да сачине понуду из конкурсне документације број 205/2-18 од 31.07.2018. године, Комисија за јавну набавку припремила је
ДОДАТНЕ ИНФОРМАЦИЈЕ И ПОЈАШЊЕЊА У ВЕЗИ СА ПРИПРЕМАЊЕМ ПОНУДЕ
за јавну набавку радова у отвореном поступку, ЈН бр. 404/1-37/2018-02,
- Инвестиционо одржавање крова на спортској хали „Каплар“-
на писмени захтев заинтересованог лица, упућеног путем електронске поште бр.230/1-18 од 13.08.2018.год.
Питања заинтересованог  лица:
На страни 6 конкурсне документације за доказивање кадровског капацитета у контексту додатних услова захтевате да су понуђачи у последње 3 године (2015, 2016, 2017) извршили хидроизолатерске радове у износу од 16.000.000,00 динара.
Доказ: Потврде (образац бр.5) и оверене копије окончаних ситуација за наведене радове.

Како предмет ове јавне набавке нису само хидроизолатерски радови, већ и столарски , лимарски итд. Сматрамо да захтевани износ од 16.000.000,00 динара треба да се односи и на остале грађевинске радове у склопу грађевинске струке.
Исто тако многи инвеститори који немају статус Јавних предузећа не траже достављање окончаних ситуација већ имају свој надзор и своје обавезе (плаћање) врше на основу уговора и фактура.

Питања:

1. Да ли прихватате изведене радове у вредности од 16.000.000,00 динара који радови обухватају и друге грађевинске делатности осим постављање хидроизолације?
2. Да ли прихватате и потврде од наручилаца које нису на обрасцу 5 ове конкурсне документације али садрже све податке као подаци који су на обрасцу бр. 5 ове конкурсне документације?

3. Да ли осим окончаних ситуација као доказ могу се поднети и уговори или фактуре о изведеним радовима у укупној вредности од 16.000.000,00 динара?

Одговори:

1. Примарни радови у овој јавној набавци се односе на постављање хидроизолације. Наравно постављање хидроизолације изискује још неке пратеће – секундарне занатске радове у циљу израде и заштите хидроизолације, тако да вредност од 16.000.000,00 динара без ПДВ-а може да обухвати и те радове. 
2. Потврда наручиоца не мора бити на обрасцу бр. 5 из ове конкурсне документације. Биће прихваћена и потврда на другом обрасцу која садржи све податке које садржи и образац бр. 5 ове конкурсне документације.
3. Осим окончаних ситуација биће прихваћене и фактуре, оверене и потписане од стране наручилаца којима су издате.

На страни 7 конкурсне документације за доказивање техничког капацитета у контексту додатних услова захтевате: теретно возило носивости 1,5t, дизалица „врабац“, два казана за топљење битумена, скела са платформом висине до 14м.

Доказ: Важећа саобраћајна дозвола за теретно возило, пописна листа са датумом 31.12.2017. години, оверена од стране понуђача.
Гледајући технички опис радова приметили смо да само гранична фосна крова се маже битулитом (који се не топи) па у склопу тога није нам јасно зашто понуђач мора да поседује 2 казана за битуменкоји су апсолутно непотребни за ову јавну набавку.
Исто тако сматрамо да пописна листа као доказ за све наведене захтеве за доказивање техничког капацитета представља дискриминаторски услов јер и моторно возило, дизалицу и скелу понуђач може да поседује на основу уговора о закупу, најму или лизингу било са правним или физичким лицем.

Питања:

1. Да ли прихватате да се избаци поседовање 2 казана за битумен из захтева за доказивање техничког капацитета?
2. Да ли осим пописне листе прихватате и уговоре о закупу, најму или лизингу за моторно возило, дизалицу и скелу?

Одговори:
1. Приликом одређивања техничког капацитета дошло је до грешке. Није потребно да пнуђач доказује да поседује 2 казана за топљење битумена. У конкурсној документацији треба да стоји да понуђач треба да поседује два апарата за варење ПВЦ мембране.
2. С обзиром на озбиљност предмета јавне набавке и траженог пословног капацитета, сматрамо смо да није дискриминаторски услов поседовање траженог техничког капацитета.
У складу са одговорима на постављена питања биће измењена конкурсна документација.
Комисија за спровођење предметне јавне набавке
Објавити на: 

- Порталу јавних набавки

- интернет страници наручиоца 1 (www.knjazevac.rs)
